Man vas nadat hy glo motor kaap, bestuurder skiet | Netwerk24
Deur Marietie Louw-Carstens 08 Maart 2021 14:45
Die polisie in Limpopo deursoek 'n motor vir vermoedelik gesteelde goedere. Foto: SAPD
Kol. Moatshe Ngoepe, polisiewoordvoerder in Limpopo, sê die 51-jarige man en nog twee mense het glo 'n Ford Figo in Pretoria gekaap. Die motorbestuurder is geskiet en is later aan sy wonde dood.
Die polisie soek na die ander twee verdagtes.
Ngoepe sê sedert verlede Maandag is 1 796 mense in Limpopo weens verskeie misdrywe in hegtenis geneem as deel van misdaadbekampingsveldtogte oor die provinsie heen.
Daar is op vyf gesteelde voertuie, ses gesteelde vuurwapens en 407 los sigarette beslag gelê. Die polisie het ook op 177 daggaplante, kokaïen, nyaope en 178 g dagga beslag gelê. 1 860 verkeersboetes is die afgelope week uitgereik.
Ngoepe sê twee mans van 25 en 27 jaar oud is in Thohoyandou in die Vhembe-distrik in verband met minstens sewe sakerooftogte in hegtenis geneem.
In een van die voorvalle is 'n petroljoggie by 'n vulstasie in Thohoyandou met 'n mes gesteek. Sy kollegas is aangerand en die aanvaller het met 'n onbekende bedrag geld gevlug.
Die Limpopo-polisie se hoofwegpatrollie het 69 mense in hegtenis geneem vir die besit van gesteelde voertuie, inbrake by huise, die oortreding van die Immigrasiewet, sowel as die besit van dagga.